मामला चंदौली जिले का है. एसपी साहब यानी शलभ माथुर ने सादे वर्दी में पिस्‍टल खोंसकर इनोवा गाड़ी से चेकिंग पर निकले. चेकिंग पर निकलने लगे तो अपने पत्रकार साथियों को बुला लिया ताकि जांच अभियान की पूरी नौटंकी और ड्रामा देखकर ये लोग दरबारी कवि स्‍टाइल में चारणगान कर सकें. दैनिक जागरण के ब्‍यूरोचीफ रत्‍नाकर दीक्षित, हिंदुस्‍तान के आनंद सिंह एवं अमर उजाला के अमित द्विवेदी को साहब अपने साथ बैठा लिए और निकल पड़े चेकिंग अभियान पर. अब जैसे सादे ड्रेस में चेकिंग करके वो अपनी ड्यूटी न निभा रहे हो बल्कि समाज के ऊपर, जिले वासियों के ऊपर एहसान कर रहे हों. ठीक उन नेताओं की तरह जो माल बटोरते समय तो मीडिया की परछाई भी नहीं देखना चाहते लेकिन अगर किसी स्‍कूल पर एक पेड़ लगा रहे होते हैं तो पूरे अखबार और चैनल वालों को नेवत देते हैं, जैसे बहुत बड़ा काम कर दिया हो.